Papersnake/gushiwen huggingface dataset:
喜弟淑再至为长歌
李渤（唐代）

前年别时秋九月，白露吹霜金吹烈。离鸿一别影初分，

泪袖双挥心哽咽。别来几度得音书，南岳知□□□□。

庐山峨峨倚天碧，捧排空崖千万尺。社榜长题高士名，

食堂每记云山迹。我本开云此山住，偶为名利相萦误。

自负心机四十年，羞闻社客山中篇。忧时魂梦忆归路，

觉来疑在林中眠。昨日亭前乌鹊喜，果得今朝尔来此。

吾吟行路五十篇，尽说江南数千里。自怜兄弟今五人，

共萦儒素家尚贫。虽然廪饩各不一，就中总免拘常伦。

长兄年少曾落托，拔剑沙场随卫霍。口里虽谭周孔文，

怀中不舍孙吴略。次兄一生能苦节，夏聚流萤冬映雪。

非论疾恶志如霜，更觉临泉心似铁。第三之兄更奇异，

昂昂独负青云志。下看金玉不如泥，肯道王侯身可贵。

却愁清逸不干时，高踪大器无人知。倘逢感激许然诺，

必能万古留清规。念尔年来方二十，夙夜孜孜能独立。

卷中笔落星汉摇，洞里丹灵鬼神泣。嗟余流浪心最狂，

十年学剑逢时康。心中不解事拘束，世间谈笑多相妨。

广海青山殊未足，逢著高楼还醉宿。朝走安公枥上驹，

暮伦陶令篱边菊。近来诗思殊无况，苦被时流不相放。

云腾浪走势未衰，鹤膝蜂腰岂能障。送尔为文殊不识，

贵从一一传胸臆。若到湖南见紫霄，会须待我同攀陟。
和天觉赠仲光
孔平仲（宋代）

金声玉振辨服千，石棱猬磔奋无前。丝乱获理赖正言，竹有特操非芊眠。

匏羹淡薄菹醢贵，土鼓摈弃淫哇贤。革去浮伪真慨然，木秀风摧堆毁泉。
初达驩州
沈佺期（唐代）

流子一十八，命予偏不偶。配远天遂穷，到迟日最后。

水行儋耳国，陆行雕题薮。魂魄游鬼门，骸骨遗鲸口。

夜则忍饥卧，朝则抱病走。搔首向南荒，拭泪看北斗。

何年赦书来，重饮洛阳酒。
菩萨蛮 其二十九
尤侗（清代）

一声啼雁铺沙白，白沙铺雁啼声一。孤枕夜凉初，初凉夜枕孤。

捣砧和梦悄，悄梦和砧捣。愁客望高楼，楼高望客愁。
汴州人歌
佚名（唐代）

浊流洋洋，有辟其郛。阗道嚾呼，公来之初。

今公之归，公在丧车。

公既来止，东人以完。今公殁矣，人谁与安？
琅邪三十二咏 其十五 阳冰篆
韦骧（宋代）

笔力真奇伟，磨崖几百年。勿嫌人贵耳，此学世无传。
兰亭集序
王羲之（魏晋）

永和九年，岁在癸丑，暮春之初，会于会稽山阴之兰亭，修禊事也。群贤毕至，少长咸集。此地有崇山峻岭，茂林修竹；又有清流激湍，映带左右，引以为流觞曲水，列坐其次。虽无丝竹管弦之盛，一觞一咏，亦足以畅叙幽情。

是日也，天朗气清，惠风和畅。仰观宇宙之大，俯察品类之盛，所以游目骋怀，足以极视听之娱，信可乐也。

夫人之相与，俯仰一世，或取诸怀抱，悟言一室之内；或因寄所托，放浪形骸之外。虽趣舍万殊，静躁不同，当其欣于所遇，暂得于己，快然自足，不知老之将至。及其所之既倦，情随事迁，感慨系之矣。向之所欣，俯仰之间，已为陈迹，犹不能不以之兴怀。况修短随化，终期于尽。古人云：“死生亦大矣。”岂不痛哉！(趣 一作：曲)

每览昔人兴感之由，若合一契，未尝不临文嗟悼，不能喻之于怀。固知一死生为虚诞，齐彭殇为妄作。后之视今，亦犹今之视昔。悲夫！故列叙时人，录其所述，虽世殊事异，所以兴怀，其致一也。后之览者，亦将有感于斯文。
偈二首 其一
释法清（宋代）

万柳千华暖日开，一华端有一如来。妙谈不二虚空藏，动著微言遍九垓。
寄远
熊湄（清代）

几回闻雁忆连然，天末遥将锦字传。
万里飘流羁远客，十年迢字阻回船。
浮云目断苍山外，落月魂消洱海边。
何日刀擐逐初约，免教暗卜掷金钱。
方城 其八
柳宗元（唐代）

蔡人歌矣，蔡风和矣。孰颣蔡初，胡甈尔居。式慕以康，为愿有馀。

是究是咨，皇德既舒。
会昌元年春五绝句。病后喜过刘家
白居易（唐代）

忽忆前年初病后，此生甘分不衔杯。

谁能料得今春事，又向刘家饮酒来。
洞仙歌
段宏章（宋代）

一庭晴雪，了东风孤注。睡起浓香占窗户。对翠蛟盘雨，白凤迎风，知谁见、愁与飞红流处。

想飞琼弄玉，共驾苍烟，欲向人间挽春住。清泪满檀心，如此江山，都付与、斜阳杜宇。是曾约梅花带春来，又自共梨花，送春归去。
次韵寄汪教授二首
陈造（宋代）

友贤端许写中怀，千丈孤标十倍才。
黄绢旧知儒业富，黑头宁受岁华催。
笔囊小却司盘诰，鼎实终期荐傅梅。
指日元侯矕龙衮，未容文学久低回。
吉祥院
文同（宋代）

欹危一迳通，下马转深丛。
便是尘寰外，可怜烟坞中。
修篁寒滴雨，老柏静吟风。
日暮庭前树，归鸦自绕空。
滕王阁
章采（宋代）

佩玉鸣銮一笑空，至今华观叠青穹。
西山残雨虹腰白，南浦骄阳雁背红。
几度登临添感慨，半生漂泊老英雄。
槛前犹是唐年水，曾见王郎泛短篷。
张居士歌
李廌（宋代）

凡夫冥冥不知晓，劫尘流浪如沙扫。
上天宫阙隔青云，九原垅沙空秋草。
神仙有意怜下土，独取飙车出三岛。
张翁陋巷贫且贤，箪饷瓢浆久怀宝。
羽客飞来自何所，蓬荜相迎笑相劳。
高谈妙理妙道本，定是青牛度关老。
仙丹无形有真气，一视传灵入凡枣。
聊分七枣遗张翁，一饵云充千岁饱。
张公不食今几年，齿如儿童颜色好。
我闻神仙本无滓，诸漏皆空体玄道。
姑射神人饮风灵，淮南鸡犬依丹灶。
真诠自然本简易，不在劳形勤补脑。
封山航海漫殚费，叶衣草茹空枯槁。
况乃纷纷五浊世，粒食火化常热恼。
余苦风尘衰太早，绿发苍苍半玄缟。
青春堂堂暗中去，常恐余生似潢潦。
何当刀圭借残龄，相与神游超八表。
和李天麟秋怀五绝句
杨万里（宋代）

缀玉联珠辱见投，要知词客解悲秋。
侬家韦自无烦恼，却被新诗嫁许愁。
神仙名义
崔存（宋代）

宿植灵根何太早，洞悟真风何年少。
常令丹海飞日鸟，又使玉年朝元脑。
昆台气候四时春，紫府光阴夜如晓。
来时不用五云车，跨着清风下蓬岛。
谒计夫人祠
谢长文（明代）

金玉抱异姿，冰霜赋幽魄。结发事君子，间关度东陌。

锐身捍危城，君心久许国。挈室寄邻封，盼望悬日夕。

旅处勖慎旃，梦魂忧狡贼。殒身一剑寒，成仁是完策。

在抱有孤儿，幸存王氏脉。但知快一死，何曾料仓卒。

尔时稍犹豫，岂复成贞烈。宁任传闻误，勿使纲常裂。

君子谢宏勋，英魂岂消灭。此心实靡他，千秋贞匪石。

兰蕙蔼幽芳，日星辉碧血。淑轨肃具瞻，阃行光史帙。

风雨幻精灵，至今绕城堞。
题程雪楼黄庭经
张伯淳（宋代）

雪楼之中有至人，手持一卷《黄庭经》。閒居无事心太平，审能行之可长生。

鼠须吐英玉螭蟠，山阴书仙脱尘凡。传之琬琰坚且完，拓以茧素资陈玄。

白黑粲粲久可观，双瞳炯炯常凝注。天君泰定归俗虑，自然神全守深固。

门中五城十二楼，粉黛当前身之蟊。被服《黄庭》急回头，长生之方勿外求。

古今日月车两轮，昆仑蓬莱无晨昏。深藏巾笥培灵根，君能宝之可长生。
余得英州石山副之五绝句送曾鼎臣 其二
曾丰（宋代）

湖上飞来小祝融，群青在侧一居中。何当容众常相下，不必称孤独自雄。
瓜时有感一首
王阮（宋代）

篱边方对菊花黄，又报文移出草堂。
三宿敢云桑下恋，四翁终愿橘中藏。
泉萦去路常低咽，酒向离亭不肯香。
圣代多才焉用我，明年重上乞身章。
喜迁莺·梅霖初歇
黄裳（宋代）

梅霖初歇。乍绛蕊海榴，争开时节。角黍包金，香蒲切玉，是处玳筵罗列。斗巧尽输少年，玉腕彩丝双结。舣彩舫，看龙舟两两，波心齐发。奇绝。难画处，激起浪花，飞作湖间雪。画鼓喧雷，红旗闪电，夺罢锦标方彻。望中水天日暮，犹见朱帘高揭。归棹晚，载菏花十里，一钩新月。
春鸠
梅尧臣（宋代）

鸣鸠识阴晦，聒聒雌逐雄。
鹊巢汝得共，可蔽雨与风。
春物况不晚，杏萼已半红。
试看池馆间，燕雀随西东。
垂虹亭
米芾（宋代）

断云一片洞庭帆，玉破鲈鱼金破柑。好作新诗吟景物，垂虹秋色满东南。
八声甘州（和韵）
李曾伯（宋代）

问秋光、乞得一宵闲，满引玉东西。喜亲朋咸集，宴酣真乐，非竹非丝。坎止流行付分，岂尽是人为。试向君平卜，还可前知。

自笑头颅如此，奈乌轮难系，驹隙如驰。慨壮图已矣，指地不须锥。任从渠、翻云覆雨，愿老于耕钓乐于诗。三军事，天家自有，大将为谁。
椰子
杨碧（明代）

仙家海树酿来成，风味休誇有曲生。玉盏天浆真自妙，金茎秋露谩空清。

一中敢复称为圣，五斗何劳说解酲。触我悠思茂陵渴，竹根软饱对山倾。
题颜晞仲归隐
释文珦（宋代）

飘然携杖锡，归隐故山中。
鸟道云泉远，猿声烟树重。
清闲销不尽，尘累坐来空。
早晚须相见，知居若个峰。
送刘常侍
徐夤（唐代）

怀君何计更留连，忍送文星上碧天。杜预注通三十卷，

汉皇枝绍几千年。言端信义如明月，笔下篇章似涌泉。

他日有书随雁足，东溪无令访渔船。
送李蒲江归简池用高荣州韵
魏了翁（宋代）

尚记春风黄栗留，明年春又到钩辀。
会疏长作去时恨，年大能禁生别愁。
言偃得人行不径，缪公受责俾如流。
原将二语为君赠，更原开诚学武侯。
为贾谧作赠陆机诗
潘岳（魏晋）

肇自初创，二仪絪缊。粤有生民，伏羲始君。结绳阐化，八象成文。

伏伏九有，区域以分。

神农更王，轩辕承纪。画野离疆，爰封众子。夏殷既袭，宗周继祀。

绵绵瓜瓞，六国互峙。

强秦兼并，吞灭四隅。子婴面榇，汉祖膺图。灵献微弱，在涅则渝。

三雄鼎足，孙启南吴。

南吴伊何，僣号称王。大晋统天，仁风遐扬。伪孙衔璧，奉土归疆。

婉婉长离，凌江而翔。

长离云谁，咨尔陆生。鹤鸣九皋，犹载厥声。况乃海隅，播名上京。

爰应旌招，抚翼宰庭。

储皇之选，实简惟良。英英朱鸾，来自南冈。曜藻崇正，玄冕丹裳。

如彼兰蕙，载采其芳。

藩岳作镇，辅我京室。旋反桑梓，帝弟作弼。或云国宦，清涂攸失。

吾子洗然，恬淡自逸。

廊庙惟清，俊乂是延。擢应嘉举，自国而迁。齐辔群龙，光赞纳言。

优游省闼，珥笔华轩。

昔余与子，缱绻东朝。虽礼以宾，情通友僚。嬉娱丝竹，抚鞞舞韶。

修日朗月，携手逍遥。

自我离群，二周于今。虽简其面，分著情深。子其超矣，实慰我心。

发言为诗，俟望好音。

欲崇其高，必重其层。立德之柄，莫匪安恒。在南称柑，度北则橙。

崇子锋颖，不颓不崩。
咏所种松
释行海（宋代）

苍髯分种出山林，却忆当年郁翠阴。
自是君王来避雨，初无一点大夫心。
自邯郸之磁州 其一
凌义渠（明代）

风日朝来爽，山原四望通。有怀悲逝水，无语送飞鸿。

公子侠游窟，佳人纨绮丛。参差那可问，一线枕痕中。
绝句 其三
富直柔（宋代）

陈君谈论席生风，段子文词气吐虹。参朮膎胰皆入箧，知人谁过葛仙翁。
月夜
刘敞（宋代）

清风卷云天雨霜，众星灭没月腾光。纷纭六幕含苍苍，莹如冰壶察毫芒。

太虚真人河汉旁，攀援桂枝曳霓裳。紫贝为阙白玉堂，珠筵瑶席罗羽觞。

倚风微吟声抑扬，揖我起游谓我臧。左骖蛟螭左凤凰，倏忽万里天路长。

尘埃下土殊茫茫，乐如何其乐未央。
云山图赠严介溪西还
陆深（明代）

美人别我还楚封，遥望云山如画中。忆昔燕市初相逢，年少意气双飞鸿。

朅来射策披心胸，五云旭日蓬莱宫。玉堂对榻闻晓钟，南郊献赋追扬雄。

旁人忽忽称儒宗，文彩往往惊相公。过从莫限风雪冲，卜居长安家屡通。

眼见天日升潜龙，石渠夜照藜火红。退食联步时从容，移书论道相磨砻。

岂徒握手期协恭，自信肝胆摩苍穹。今我日月催衰慵，近有白发临青铜。

世事浮云无定踪，况子缞绖俨在躬。十年契谊萝施松，一旦掺袂成西东。

人言此图千万重，我意试比应难穷。
送韩存中侍郎赴随州
张扩（宋代）

昔时公卿门，一饭日三吐。末流士自弃，此道久如土。

韩公昌黎裔，乐善从其祖。低头拜东野，举颈望杜甫。

今年河阳归，坐稳得处所。开关逢俗人，却走唾腐鼠。

禅房大如掌，仅著范苏吕。小人江湖散，赋性甚愚鲁。

青衫插手板，舌卷纸上语。曾从诸公游，过听谬见许。

尝闻公姓名，桓桓貔与虎。乞身虽及早，朝论久未与。

昨日恩诏下，还分一麾去。风霜侵行李，笳角严晓鼓。

汉东诸侯国，文物略近古。下车访诸生，往往得何武。

莫空樽前酒，岂乏户外屦。应还二三子，雪拥一环堵。

诗成欲相寄，黄鹄短翎羽。阿连傥可借，千里亦跬步。
初至郡界
刘兼（唐代）

嘉陵江畔接荣川，两畔旌旗下濑船。郡印已分炎瘴地，

朝衣犹惹御炉烟。莲塘小饮香随艇，月榭高吟水压天。

锦字莫嫌归路远，华夷一统太平年。
题画鱼赠陈宪南归
杨士奇（明代）

士之未得志，勤力务所学。亦有变化时，禹门奋一跃。
送温庭筠尉方城
纪唐夫（唐代）

何事明时泣玉频，长安不见杏园春。凤凰诏下虽沾命，

鹦鹉才高却累身。且尽绿醽销积恨，莫辞黄绶拂行尘。

方城若比长沙路，犹隔千山与万津。
浣溪沙
晏殊（宋代）

淡淡梳妆薄薄衣。天仙模样好容仪。旧欢前事入颦眉。

闲役梦魂孤烛暗，恨无消息画帘垂。且留双泪说相思。
再用前韵
李弥逊（宋代）

半生来去隔年巢，垂老朝昏一把茅。
白酒黄鸡时唤客，碧梧翠竹旧论交。
身闲野雁无行迹，妄尽霜林只战梢，
賸欲细谈真子喻，谁难戏作少上嘲。
送王相公赴幽州
皇甫曾（唐代）

台衮兼戎律，勤忧秉化元。凤池东掖宠，龙节北方尊。

长路山河东，前驱鼓角喧。人安布时令，地远答君恩。

暮日平沙迥，秋风大旆翻。渔阳在天末，恋别信陵门。
关山月
杨巨源（唐代）

苍茫临故关，迢递照秋山。万里平芜静，孤城落叶闲。

露浓栖雁起，天远戍兵还。复映征西府，光深组练间。
大观太清楼二王法帖歌为山阴张尔唯作
钱谦益（清代）

神霄天子恢皇纲，重镌阁帖焕宝章。干戈久忘熙陵绩，图书欲压淳化藏。

侍书著摹换钩拓，太师京识新褫装。太清危楼切霄汉，乙夜御览回虹光。

大观承平过星纪，宣和版荡垂靖康。声明文物归松汉，翰林子墨炎昆冈。

驰载唐碑失定武，毡裹周鼓残岐阳。册府秘阁俱已矣，长沙戏鱼徒相望。

新绛燥笔改东库，亮字损本来榷场。二府拜赐传掌故，三馆审定看堵墙。

良常新铭不在世，羽陵旧蠹余几行。君从何处购此本，右军墨迹兼小王。

续帖真成廿卷羡，万签何似二本良。墨华晶光出匮纸，笔阵折抹生锋芒。

晴窗临摹挟飞动，棐几展玩铺云肪。裂纹木直非剥损，檈痕银锭谁低昂。

从今鉴定归米薛，不收慰问嗤梁唐。但看鸾翱与凤翥，焉用冷金并硬黄。

呜呼此本不易得，摩挲使我神惨伤。自从京阙睹戎马，又使馆门沦沧桑。

人间西清熸禁苑，天上东壁埋文昌。橐驼交迹践竹素，牛马渍汗沉缥缃。

甲衣狼藉剔钿锦，炮车迸裂穷琳琅。游家《兰亭》填爨下，褚摹禊帖掷道旁。

鲁公《孝经》《麻姑》字，儿童插标叫市坊。卷轴遑惜三千富，款书宁数丈二长。

白麻何处博青缥，碧笺翻喜归黄肠。奇哉一本独完好，岂无六丁下取将。

展卷俄惊褾识改，开奁先嗅古墨香。印缝无烦辨分剪，破体仍与论偏旁。

何年瓦官阁鸱吻，有客山阴搜屋梁。玉躞金题閟惜重，褚妍欧怪空煇煌。

已堪唐陵比玉匣，重许漠室开珠囊。伤心《西升》失至宝，漫眼《东观》欲发狂。

吾家圆印铭忠孝，长依《书史》缄箧箱。作歌无才继《石鼓》，阁笔再拜朝墨皇。
丙子重九二首
苏轼（宋代）

三年瘴海上，越峤真我家。
登山作重九，蛮菊秋未花。
唯有黄茅根，堆垅生坳窊。
蜑酒蘖众毒，酸甜如梨楂。
何以侑一樽，邻翁馈蛙蛇。
亦复强取醉，欢谣杂悲嗟。
今年吁恶岁，僵仆如乱麻。
此会我虽健，狂风卷朝霞。
使我如霜月，孤光挂天涯。
西湖不欲往，墓树号寒鸦。
穷途不择友，过眼如乱云。
余子谁复数，坐阅两使君。
共饮去年堂，俯看秋水纹。
此水与此人，相追两澐々。
老去各休息，造物嗟长勤。
佳哉此令节，不惜与子分。
何以娱我客，游鱼在清濆。
水师三百指，铁网欲掩群。
获多虽一快，买放尤可欣。
此乐真不朽，明年我归耘。
题钱廷丽画次东原韵
徐庸（明代）

薜雨萝烟屋数间，春风门外鸟关关。平生志在经书里，人世功名始是闲。
寄潜老求菊栽
程俱（宋代）

东篱终日对南山，三径荒芜十亩宽。正欲秋英媚幽独，可令霜鬣苦高寒。
登海螺峰
释今龙（明代）

临崖尽讶路如悬，才入关门气象全。拾栗遍分持草士，看梅忽象散花天。

烟云出没归岩下，洞壑高深在眼前。不见法螺吹起处，风雷合沓动山川。
同刘叔泰放步湖边入灵芝寺坐依光良久叔泰诵
陈鉴之（宋代）

刘郎唤我出，胜处意所便。
清寒柳桃风，浓淡杉桧烟。
僧庐自生柳，步绕古佛前。
依光偶不扃，坐数禽聊翩。
平林度清磬，遥堤簇归船。
湖山露真态，鸥点溶溶天。
形容几吟笔，刚道妆抹妍。
莫作西子看，正如姑身仙。
相知喜值予，微笑生清涟。
夜读王承家县丞诗编
楼钥（宋代）

炼句工深与味长，固知家学富青箱。
莫言一脔能尝鼎，更欲为余倾锦囊。
有感
吕陶（宋代）

春秋二百四十年，彗星三见书简编。当时灾异岂止此，无乃旧史失其传。

咸平距今十八载，数出妖象垂经躔。圣君忧劳畏天戒，责躬下诏殊恻然。

吏之不良民失职，思得谠谕绳诸愆。太平日久德泽厚，济济多士追昔贤。

穷幽极远尽闻命，爱君虑国谁敢先。闻陈药石宜有补，勿谓纶綍为虚言。
光渌亭杏花
陈掞（宋代）

西郊见说春事浓，杏花香发眠东风。
主人未解此花意，小槽溜溜杯犹空。
劝君潋滟蒲萄绿，好看枝头红映肉。
莫令风雨遣花飞，徒唱人间断肠曲。
涿州城
张丹（明代）

晓霜不在地，微白生牛背。遥望涿鹿城，隆然沙碛内。

控緤走其涿，壁立皆土块。此地古范阳，甲兵天涿最。

侧耳闻啼饥，伤心自我辈。野狼遇人嗥，苍鹰攫雉碎。

生涯底如此，浩叹兹行迈。
训蒙绝句 性
朱熹（宋代）

谓之性者无他义，只是苍天命理名。论性固当惟论理，谈空求理又非真。
董村归路马上口占
吕本中（宋代）

水声高下竹回环，薄酒无功不耐寒。白塔忽从林外出，青山常在马头看。
六祖赞
释祖先（宋代）

飏下采樵斧，直入堆坊舂。一脚踏到底，黄梅信息通。
洪泽馆壁见故礼部尚书题诗
皇甫冉（唐代）

底事洪泽壁，空留黄绢词。年年淮水上，行客不胜悲。
詹世显老丈舂米为赠时有张老之携其父诗求月
杜范（宋代）

归来两见春载耜，老矣陈人愧髦士。
书生活计常若拙，瓶粟屡空固其理。
石庄好义无不为，独将饱腹念朝饥。
担只赪肩米叩户，要转儿啼成欢嬉。
此赐何敢望此老，况有新诗非草草。
再拜为之惊且惭，锦章玉粲斗新好。
我贫犹有稻粱谋，更有贫士需麦舟。
为君乞与君然否，乐施曷计谁家留。
夜兴
谢逸（宋代）

梧桐叶落覆东墙，院落风清枕簟凉。梦觉疏钟鸣远寺，一池明月芰荷香。
武陵别任年魁
刘子澄（宋代）

诏书应在道，君但趣行装。去棹乘桃涨，朝衣带芷香。

归斋寻旧话，上殿拜新皇。论事依经好，平迁是玉堂。
奉礼帖赞
岳珂（宋代）

群贤修禊，书法遂东。
永欣之传，盛于越中。
褚虽莫留，犹有远公。
至今千岩，飒然清风。
孙元忠寄示种竹诗戏以二十篇答 其十九
孔平仲（宋代）

密竹复冬笋，抽梢合过墙。明涵客衣静，阴过酒樽凉。

初月出不高，茂林延疏光。欣然淡情素，丘壑道难忘。
采桑子
刘基（明代）

雁来不带天边信，莫上高楼。新月如钩。一度看来一度愁。

人间无限伤心事，覆水难收。风叶飕飕。只是商量断送秋。
和邹汉广
彭汝砺（宋代）

征旆飞飞度夕阳，画桡隐隐照溪光。白云点缀千峰绿，青女摧残万叶黄。

林外小花留蛱蝶，岸边深藻宿鸳鸯。沧浪可爱须沉醉，诗老无疑缓报章。
秋园晚步
刘敞（宋代）

秋物足悲咤，丘园良考槃。翱翔摅结虑，徙倚纵遐观。

爽气使心厉，凄风令自单。酸念无径托，那使百忧宽。

鸟下见人寂，螀啼知露寒。夕烟起城际，反照映林端。

伫立不能返，迷怀增屡叹。
偈颂一百三十三首 其八十三
释居简（宋代）

长乐宫深漏箭迟，忧家丙夜细思惟。钟鸣漏尽龙楼晓，无复鸡人问寝时。
赠杨不弃山人杨工书画篆刻风致甚高二首 其一
胡应麟（明代）

净几明窗照绿萝，钟王遗迹自摩挲。双钩忽睹唐贞观，八法争传晋永和。

碣石谭天新麈尾，严陵披月旧渔蓑。弹歌漫作冯生叹，剩有黄庭换白鹅。
寄宣城使君陈中书兼简谢别驾林叔恭 其一
释居简（宋代）

森戟凝香赋夜严，酲开玉色判厌厌。荼虽小苦还如荠，梅抑微厌必俟盐。

寿富拓成千里域，光荣飞上一规蟾。道枢却在环中转，剩馥残膏亦溉沾。
赠张彊赴曲江教
赵汝腾（宋代）

圣人立教，以中为常。不得中行，取獧取狂。未见狂者，吾里有张。

取论杰然，名压上庠。恶彼佞臣，请剑尚方。使终天彝，蚕绩蟹筐。

天鉴其忠，策名颜行。筮仕分教，九龄之乡。惟九龄公，非血气刚。

忧深虑远，性端行良。禄山尚微，测其陆梁。国忠林甫，恶未披猖。

公预窥之，知其乱唐。仁必有勇，令名无疆。彼元忠辈，初志激昂。

一遇摈抑，尽敛锋铓。媕娿喑哑，不敢否臧。自谓得计，爵禄之场。

丧已丘山，得不毫芒。士辨薰莸，与道存亡。何以臻兹，惟学问将。

弱翁懋哉，以保令芳。
北轩老杏其大围春色向晚只开一花余悯其憔悴
司马光（宋代）

春木争秀发，嗟君独不材。
须惭一花少，强逐众芳开。
顽艳人谁采，微香蝶不来。
直为无用物，空尔费栽培。
夜读
翁逢龙（宋代）

官事归来夜雪埋，儿曹灯火小茅斋。
人家不必问贫富，但有读书声便佳。
登谢公楼分韵得心字
刘安上（宋代）

高峙危楼压翠岑，登临遥想昔贤心。人随岁月有兴废，名逐江山无古今。

残日汀边生晚思，断云帘外捲晴阴。清风凛凛今何在，芳草池塘恨独深。
读张烈妇传不觉雪涕风雨骤至感而赋之
邓云霄（明代）

读罢遗编泪泫然，愁来风雨正弥天。掌中珠碎家何托，镜里鸾沉命易捐。

激烈片心明皎日，凄凉双璧委重泉。遥怜冢树生连理，岁岁枝头哭杜鹃。
朱叔祥虹山园三首 其二
韩上桂（明代）

水阁波光远，山亭翠色微。樵歌来别径，文酒度清晖。

地苦竹从瘦，潭深鳜故肥。主人浑无着，鸥鸟自忘机。
送萧颖士
贾邕（唐代）

子欲适东周，门人盈岐路。高标信难仰，薄官非始务。

绵邈千里途，裴回四郊暮。征车日云远，抚己惭深顾。
题双鹰图
奕志（清代）

寒风洒淅秋天高，苍鹰突起相游翱。昂首决眦奋雄怒，金铃双游红丝绦。

一张铁爪立乔木，一闪霜翅飞清皋。草枯眼疾若流矢，荒原狡兽纷难逃。

由来画鹰如画虎，不知画骨惟画羽。星眸雪距非精神，雨血风毛徒朽腐。

昔蒙殊恩赐此禽，轩楹游处添萧森。急倩妙工为写照，神光落纸翔层阴。

暇日高悬粉壁上，窗前侧目如凝望。真鹰画鹰两不分，壁上楹间屹相向。

方今捍御思英才，奋击障雾晴霄开。威行定扫狐兔窟，功成孰画麒麟台。

观此奇姿辄神往，恰对中庭秋日朗。锦韝宝玦携仆姑，声落寒空向林莽。
唐贤岳庙题名
强至（宋代）

华岳金天庙，唐贤石阙题。
姓名留篆刻，冠剑落耕犁。
字体诸家杂，函封数驿齎。
几行犹壮观，丞相讨淮西。
次韵伯达仲豫二兄和参寥子
苏过（宋代）

罗浮插天猿昼号，飞步包顶观云涛。庶几神药两童赐，日暮空云西山高。

道人航海曾何劳，久将身世轻鸿毛。只恐西湖六桥月，无人主此诗与骚。
杂咏一百首·素女
刘克庄（宋代）

厥初赋形貌，固已具阴阳。
素问无人读，流为采战方。
七夕
韦应物（唐代）

人世拘形迹，别去间山川。岂意灵仙偶，相望亦弥年。

夕衣清露湿，晨驾秋风前。临欢定不住，当为何所牵。
颂古八首
释深（宋代）

庞公倒地，灵照扶起。
至今几百年，清风犹未已。
犹未已，东海鲤鱼千尺嘴。
宿花石戍（长沙有渌口、花石二戍）
杜甫（唐代）

午辞空灵岑，夕得花石戍。岸疏开辟水，木杂今古树。

地蒸南风开，春热西日暮。四序本平分，气候何回互。

茫茫天造间，理乱岂恒数。系舟盘藤轮，策杖古樵路。

罢人不在村，野圃泉自注。柴扉虽芜没，农器尚牢固。

山东残逆气，吴楚守王度。谁能扣君门，下令减征赋。
沈家庄夜半大雨
姚燮（清代）

置席云涛中，有如潮碇舟。弱梦不守魂，沈没谁能求？

雷霆夹壁生，驱龙过吾头。木客骑老罴，环屋声啾啾。

万林并残叶，力塞三潭喉。奔泷抵难过，夺峡穿西流。

渐从吾枕根，倒拔千丈楸。骨战思内持，疟气猛来搜。

转嫌墙上火，青青尚明篝。照见联床人，目闭容惨幽。

岂真天决河，决尽始方休。何不泄向东，去洗干戈愁。
次韵刘后村所赠延庆主僧圭复翁诗三首
陈著（宋代）

一色时妆漆染丝，淡中头绪自相知。
后村已入神仙洞，留得同庚伴赋诗。
客怀三首 其二
江源（明代）

为客偏惊节序催，独寻春色上高台。

清江碧石伤心丽，紫柏红尘拂面来。

事不关身皆是累，心从到处即成灰。山中旧宅无人住，风雨帷知长绿苔。
和刘珵西湖十洲·芳草洲
舒坦（宋代）

小雨如酥露乍晞，屿花汀柳自相依。
画桥不碍寻春屐，谁傍烟波拾翠归。
鹿鸣宴
张栻（宋代）

从昔山川夸八桂，只今文物盛南州。
秋风万里携书剑，春日端南拜冕旒。
圣世取才先实用，儒生报国岂身谋。
且看廷策三千字，为写平时畎亩忧。
暮春羁怀
王恭（明代）

旅馆春将尽，乡心醉不迷。人烟随去住，萍梗任东西。

花落吴山暮，鸿归楚树低。解鞍空伫立，无那子规啼。
菩萨蛮
缪珠荪（清代）

插花挂画人前话。尘寰别有清凉界。空翠雨馀滋，新红三两枝。

乍晴凉意足，书幌云摇绿。筝语玉纤纤，清风生座筵。
句
谌祜（宋代）

雁过大江风帖帖，雅啼荒树日悠悠。
题忠悯公送婿邢得昭归婺女诗后
曹稆孙（宋代）

路八千来婿亦艰，相看冰玉问平安。剪灯夜话思全蜀，五十四没天上宽。
元宵灯
王迈（宋代）

元宵灯火出游敖，斗巧争妍照彩鳌。
官府只知行乐好，谁知点点是民膏。
懊恼曲
胡奎（元代）

懊恼复懊恼，懊恼无人知。阿婆不嫁女，夜夜守空闺。
次儿栋代运北征 其四
顾永年（清代）

我居辽东西，三月冰尚涸。况涉漠北庭，草木萌未吐。

千里拥流漠，马嘶不敢渡。朔风昼悲号，黄尘蔽欲暮。

所仗童仆亲，苦与乐相顾。小心事长官，莫更逢其怒。

汝当少壮年，风霜非所虑。所虑情性疏，未必谙世故。

出门尽荆榛，有罪孰肯恕。岂乏老成人，药石语无误。

志不图封侯，图此骨肉聚。安得柴桑翁，归来及早赋。
又口占小诗五首
李壁（宋代）

岁月翩翩比掷梭，从公能几别离多。
梁州此去千山阻，病鹤无因借一柯。
赵北口行宫三首 其三
弘历（清代）

鱼筌还蟹断，生计淀村俱。那藉名家画，真披渔乐图。

波将暖鸥鹭，洲未长菰蒲。正助萌阳候，因之罢水虞。
三月十七日食梅子有感
舒岳祥（宋代）

春事已随花事残，东风急处省凭栏。
枝头青子生来苦，守得黄时也自酸。
读白傅洛中老病后诗戏书
范成大（宋代）

乐天号达道，晚境犹作恶。陶写赖歌酒，意象颇沉著。

谓言老将至，不饮何时乐。未能忘煖热，要是怕冷落。

我老乃多戒，颇似僧律缚。閒心灰不然，壮气鼓难作。

岂惟背声尘，亦自屏杯酌。日课数行书，生经一囊药。

若使白公见，应讥太萧索。当否竟如何，我友试商略。
余甘子
程敦厚（宋代）

愁苦人意未相谙，率以初尝废后甘。
王氏有诗旌橄榄，可怜遗咏在巴南。
灯花
王质（宋代）

造化管不得，要开时便开。
洗天风雨夜，春色满银台。
秦王卷衣
文同（宋代）

咸阳秦王家，宫阙明晓霞。
丹文映碧镂，光采相钩加。
铜螭逐银猊，压屋矜蟠拿。
洞户锁日月，其中光景赊。
春风动珠箔，鸾额金窠斜。
美人却扇坐，羞落庭下花。
闲弄玉指环，轻冰扼红牙。
君王顾之笑，为驻七玉车。
自卷金缕衣，龙鸾蔚纷葩。
持以赠所爱，结欢期无涯。
溪行
华镇（宋代）

渌波漾漾日西来，波上鲂鱼拨剌回。乔木两堤连翠幄，春深谁复剪条枚。
园中口占二首 其一
张镃（宋代）

荇带荷钱渐满池，吹香隔岸尽荼蘼。潜鱼忽掷金梭起，补足今朝未了诗。
庆元四年五月再游
赵公硕（宋代）

旧时曾此觅仙缘，一别于今四十年。
白发重来嗟老矣，青山九锁故依然。
肩舆直入松閒路，洗耳还听涧底泉。
幽兴未阑吟未就，半峰斜日下平川。
句
俞处俊（宋代）

叫月子规喉舌冷，宿花蝴蝶梦魂香。
浣纱女庙
屈大均（明代）

得此壶浆女，千秋两浣纱。真州祠下树，香接苧萝花。
题扇
仇远（元代）

溪山隔岸好，风雨过桥危。
何似高楼上，停云且赋诗。
北村吴园雨中赏牡丹主人留饮
仇远（元代）

不谓村园见此花，娇红数朵眩晴霞。
可怜国色天香种，竟落田夫野老家。
略具杯盘供笋蕨，已拚杖屦污泥沙。
莫愁乳鹿衔春去，自有蓬蒿尽力遮。
答提点纲马驿程刘修武二首
杨万里（宋代）

公干当年子建亲，景文今代大苏宾。
绝知将种仍诗种，不放骚人与外人。
谢益老寄英石
许及之（宋代）

淡交如水足生平，晚岁烦师托石兄。曾解点头听半偈，定能发笑验三生。

丛林住遍归来好，长物分将过去轻。闻道肯为邻舍佛，锦衣只在雁山行。
自湘川东下立春泊夏口阻风登孙权城
罗隐（唐代）

吴门此去逾千里，湘浦离来想数旬。只见风师长占路，

不知青帝已行春。危怜坏堞犹遮水，狂爱寒梅欲傍人。

事往时移何足问，且凭村酒暖精神。
晚秋词 其二
颜检（清代）

巷柝沈沈夜已永，凌晨顿觉秋光冷。霜树低垂鸦未飞，玉炉初暖烟逾静。

佳人睡起倦含嚬，欲整衣裳粉自匀。身倚阑干意怊怅，庭前尚有未归人。
题中庆学庙壁二首 其二
文矩（元代）

素王万世师，国经有常祀。滇南古荒服，荐祼岂异礼。

王宫正南面，温厉思敬止。豆笾具威仪，登献何纚纚。

升歌永齐商，琴瑟散宫徵。共言唐法曲，岁久复惉懘。

陋邦何足徵，居夷圣所儗。于皇人文化，道大孰与比。

六经如日月，洞照无远迩。叙秩敦彝伦，百王同一轨。

邈哉天何言，悠悠政如此。
代意二首
杨亿（宋代）

短梦残妆惨别魂，白头词苦怨文园。
谁容五马传心曲，祇许双鸾见泪痕。
易变肯随南地橘，忘忧虚对北堂萱。
回文信断衣香歇，犹忆章台走画辕。
留题郡楼
寇准（宋代）

千里关河一望间，登临长到夕阳还。
欲驱征旆归朝去，更倚高楼看暮山。
焦复州适道于艰危中与其兄遇于三衢自云尝有异梦神明之感叙其事属予赋诗
张扩（宋代）

南渡不忍说，流离簪与裾。苍黄一臂失，辛苦万金书。

孝友剧调护，神明关起居。不须春草句，好梦自蘧蘧。
读罪已诏
杨万里（宋代）

乱起吾降日，吾将强仕年。
中原仍梦里，南纪且愁边。
陛下非常主，群公莫自贤。
金台尚未筑，乃至羡强燕。
四睡图赞
释如净（宋代）

拾得寒山，老虎丰干。
睡到驴年，也太无端。
咦，蓦地起来开活眼，
许多妖怪自相瞒。
哀哉行二首
谢榛（明代）

燕京儿女何盈盈，隔花娇语如春莺。
邻姬盛妆失光彩，颜色信春倾人城。
许嫁城中羽林将，千金奁具犹言轻。
门前一朝胡马鸣，晓眠未足心魂惊。
颠倒衣裳科鬒发，驱之北去悲吞声。
独恨跣足走荆棘，不与爷娘同死生。
哀哉行，难为情。
怀仙志
苏子桢（明代）

歌舞楼前香缥缈，珍珠帘内影玲珑。海棠春睡迷蝴蝶，长在华清一梦中。
对雨思苏子美
韩维（宋代）

五月阴盛暑不效，飞云日夕起嵩少。
回风飒飒吹暮寒，翠竹黄蕉雨声闹。
北轩孤坐默有念，人生会合那可料。
昔与子美比里闾，是月秋近足霖潦。
吾徒无事数相过，日策疲马度深淖。
升君之堂伏君几，果饵罗列亦稍稍。
开樽得酒味已酢，辅以谐谑聊可嚼。
长歌激烈或孤起，大论纷纭特一噪。
飒然夜气变凄栗，连披短褐曳颠倒。
且欣主人同气类，安问邻家厌呼笑。
而今相望各千里，跼促有如鱼在罩。
人生此乐不易得，世事荣辱何足校。
行当结侣候春水，一访洞庭湖上棹。
越溪女
于濆（唐代）

会稽山上云，化作越溪人。枉破吴王国，徒为西子身。

江边浣纱伴，黄金扼双腕。倏忽不相期，思倾赵飞燕。

妾家基业薄，空有如花面。嫁尽绿窗人，独自盘金线。
杂题二首
张耒（宋代）

寒雨萧萧桐叶惊，浪浪还作夜阶声。
西风忽起幽人觉，枕簟凉时向五更。
赠方太初三首
方回（元代）

秋崖宗老在，余子眇乡原。
奎壁悬文宿，嵩衡镇厚坤。
求田饶许汜，叱驭笑王尊。
贤与愚俱尽，天难问九门。
御览所同顾君际检书
顾逢友（宋代）

金锁朱门次第开，万签黄册绝尘埃。
此中亦有先生稿，应是曾经御览来。
和东坡先生梅花三首
晁补之（宋代）

幽闲合出昭君村，芳洁恐是三闾魂。
无人岭上更儇好，不与俗花名合昏。
苍官森出剑佩列，甲夫密裹旗枪园。
数株临水欲仙去，一笑向人如玉温。
火维草木百名字，十月不冷常炎暾。
同心紫蒂宜上苑，啄人虎豹司九门。
借令驿使能远致，要比桃李终无言。
岂惟千里共明月，亦可千里同芳樽。
咏夹径菊
薛能（唐代）

夹径尽黄英，不通人并行。几曾相对绽，元自两行生。

丛比高低相，香连左右并。畔摇风势断，中夹日华明。

间隔蛩吟隔，交横蝶乱横。频应泛桑落，摘处近前楹。
病中忆九曲
洪适（宋代）

新穿九曲望时霖，水到渠成病已侵。见说小舟穿柳岸，那知清涨入桃林。

五旬药裹长经眼，几日荷花复赏心。梦里亦知行乐处，老来尤更惜光阴。
游北台
韩维（宋代）

南谯古佳郡，四郊富登临。
晨跻北原上，却视涡水阴。
云昔魏太子，离宫构嵚崟。
故事邈已远，荒台犹至今。
危亭冠其巅，左右背长林。
是月暑尚盛，秋行不能金。
截然天地间，轩户萧以森。
凉风泛广坐，浊醪时一斟。
圆歌贯珠玑，丽句铿璆琳。
虽无管弦乐，所要在适心。
中宴下危磴，浮舟事幽寻。
披藻出潜蚌，回桡散游禽。
岸长草不断，城转树更深。
沙纹与水影，浮动光差参。
游鳞不知数，琐细如糁针。
四顾物色静，但闻天籁音。
羡此鱼鸟性，云飞而渊沉。
安得高世士，不为时好侵。
相携去缰锁，投竿坐清浔。
制芰为我裳，纫兰间予襟。
上歌唐虞道，寄适朱弦琴。
人生苟如此，何必组与簪。
谒金门
李曾伯（宋代）

春且驻。休惜残红无主。柳色青青还未絮。牡丹犹待雨。

金鸭沈青一缕。人在纱窗觅句。仿佛家山三月暮。隔帘闻燕语。
初去白沙再望路中江南诸山慨然有怀
吕本中（宋代）

青山如美人，浓淡各有态。挽之不肯来，乃似孤竹隘。

念无千里不，限此一衣带。夏木与藩屏，不畏炎日晒。

三年白沙游，藉尔宽眼界。脱身尘垢中，一笑终不坏。

别君更举酒，未了清净债。虽无丝竹娱，会有诗律快。

何如少陵翁，亦为杜鹃拜。吾诗有馀欢，此语君勿怪。
寓陈杂诗十首
张耒（宋代）

传舍不可久，束装投新居。
新居亦苟完，佳木颇扶疏。
洒扫寻丈地，琴书遣朝晡。
风云中夜变，大雨如决渠。
落点若强箭，穿我老屋涂。
中夜起明烛，移床护吾雏。
传闻北城隅，老弱堤上庐。
官吏操畚锸，纷纷役千夫。
蚁漏或一决，城闉变江湖。
吾衰也久矣，岂复惮为鱼。
挽忠烈刘侯
刘子实（宋代）

樵水孤军血战时，英雄失援最堪悲。
那知惯把鲸鲵戮，到底翻为鸟鼠欺。
堆垒誓当阴灭贼，崤陵休恨不全师。
生封死庙男儿事，今有祠前堕泪碑。
夜飞鹊 落叶
庄棫（清代）

河桥送人处，都已辞枝。傍岸却自依依。秾花艳蕊曾随侍，如今不是将离。

重来更知何日，待春风转后，柳便生稊。暂时去也，便天涯、恁用凄其。

逶迤平沙回望，馀尘渐堆积，疑是成蹊。可否回思前度，深深荫暍，草绿还迷。

新霜一拂，怎匆匆、便改芳姿。但徘徊衰草，延缘古道，惆怅长堤。
鬓云松 其三 春雨
吴绮（清代）

洛川波，巫峡岫。种得情根，肠断还依旧。泪洒西墙苔似绣。

几点疏红，较比春来瘦。粉沾衣，香惹袖。移向窗纱，不怕寒蛩咒。

霜落玉阶寒未透。伴取花枝，今夜灯儿后。
乘潮至渔浦作
陶翰（唐代）

舣棹乘早潮，潮来如风雨。樟台忽已隐，界峰莫及睹。

崩腾心为忽，浩荡目无主。豗cI浪始闻，漾漾入鱼浦。

云景共澄霁，江山相吞吐。伟哉造化工，此事从终古。

流沫诚足诫，商歌调易若。颇因忠信全，客心犹栩栩。
织锦词
温庭筠（唐代）

丁东细漏侵琼瑟，影转高梧月初出。
簇簌金梭万缕红，鸳鸯艳锦初成匹。
锦中百结皆同心，蕊乱云盘相间深。
此意欲传传不得，玫瑰作柱朱弦琴。
为君裁破合欢被，星斗迢迢共千里。
象尺熏炉未觉秋，碧池已有新莲子。
题李公麟山庄图
苏辙（宋代）

佛口如澜翻，初无一正定。画作正定看，于何是佛性。
立夏前王故出郊送春
王迈（宋代）

前回马首络青春，春我相逢皆故人。
今朝出门忽失笑，春如五故之京兆。
莺痴蝶騃不知愁，惟有杜鹃啼到晓。
春到园林邮传哉，藤阴次第庇莓苔。
愿春长在人长健，何惜与春归去来。
遣兴
陈鉴之（宋代）

踏遍苕溪石，梅花又满林。山川春入望，宇宙月知心。

一纪别乡井，八年无雁音。危巢老松顶，日暮有归禽。
了翁谪廉欲置华严托余将来以六偈见寄其略曰杖头多少闲田地挑取华严入岭来次韵寄之 其二
释德洪（宋代）

妙极玄微亦昧机，须明句里电光飞。眼开做梦圭峰老，笑倒盐官百衲师。
雪后踏雪听倒影潭水
李锴（清代）

野鸡乱印前溪步，槎牙玉削沙头树。芒鞋踏雪雪不污，捷辟西南人潭路。

群动蛰伏万籁喑，飞空激响潭流深。黄钟大吕方并扣，金奏地下惊欲走。

我有深情久相对，青藤杖击层冰碎。乌黔鹄白天不移，湛然独立空明外。
送叶苏州
宋祁（宋代）

卧锦潜郎种种丝，为邦独爱阮咸麾。
中台给契鱼初剖，外闼升车雉尚随。
风汴杂花飘夕棹，雨吴芳树隐春旗。
为寻刘白高吟地，酒熟螯香左右持。
句 其十二
朱敦儒（宋代）

而今心服陶元亮，作得人间第一流。
四十吟三首
刘黻（宋代）

四十年来朋友情，朱弦疏越最希声。
閒思白日同天乐，每向清希坐月明。
世事只随沤起灭，故交不趁机木枯荣。
早知党祸今如织，只合渔樵老此生。
春晚二首
刘应时（宋代）

子规声里正斜阳，风过断桥流水香。
颇怪影侵书带绿，弄晴柳色过邻墙。
集句书绅自用辞
晃逈（宋代）

蒙以正，德而隐。
专於静，遯於遯。
无是无非无所求，无名无迹无诸闷。
愚自书绅用此言，深心更与何人论。
鹊桥仙·西山岩壑
戴复古（宋代）

西山岩壑，东湖亭馆，尽是经行旧路。别时方见有荷花，还又见、梅花岁暮。宋家兄弟，黄家兄弟，一一烦君传语。相忘不寄一行书，元自有、不相忘处。
即事 其一
杨冠卿（宋代）

欢悰凭浅酌，衰相怯单衣。诗向贫中好，春从雨际归。

气寒忧麦瘦，桑湿恐蚕饥。豫学田园计，他时恐愿违。
舟次河北自饮
杜依中（清代）

好月随舟转，相看醉影斜。雄心非藉酒，清泪岂闻笳。

城废连年水，民荒何处家。同人各努力，莫待鬓毛华。
刘伶台
宋祖昱（清代）

一片长淮水，刘伶醉酒台。帆随江树转，城压海云开。

萧飒天门啸，飘零沛国才。二豪长侍侧，此意亦雄哉。
示负书
周行己（宋代）

平生万卷漫多闻，一悟中庸得本真。从此尽将覆酱瓿，只于心地起经纶。
九曲杂咏 八曲鼓楼岩
白玉蟾（宋代）

万丈高岩耸石楼，云翚烟桷瞰寒流。幔亭昔聚曾孙宴，石鼓拿归古渡头。
望江南
净圆（宋代）

娑婆苦，身世一浮萍。蚊蚋睫中争小利，蜗牛角上窃虚名。一点气难平。

人我盛，日夜长无明。地狱争头成队入，西方无个肯修行。空死复空生。争一作尽。
沁园春 寿杜默齐，时至仕，寓吴门僧舍，吾
谢应芳（元代）

脱屐红尘，移家碧山，娑罗树边。有两儿冠带，眼前腾踏，诸孙文采，膝下联翩。石几焚香，冰瓯涤笔，重注羲经得异传。余无事，但观云默坐，听雨高眠。龟巢幸与相连。饮湖水清如饮菊泉。问绛人甲子，今逾四百，皇家钟乳，何用三千。银艾忘情，玉枝无憾，一味清闲足引年。升平也，看天恩赐帛，雪发垂肩。
杂兴 其四
韩淲（宋代）

长沟护流沫，沙石拥声处。溯洄一镜净，更觉云影住。

不辞数鱼虾，甚欲下鸥鹭。夏气忻已深，今古本如故。
送程给事知越州
孙固（宋代）

朔南万里使车驰，忽得山阴虎节归。
华省班联青琐贵，故乡心节白云飞。
江风双桨催红旆，海日层楼倚翠微。
郡事逍遥吟醉里，老年行乐更光辉。
募僧收枯骨
方拱乾（明代）

兵戈二十载，枯骨尚如麻。中岂无才智，生原有室家。

啼魂昏白无，掩胔仗黄沙。何处烦冤尽，观空仰《法华》。
蓝生扩之常虑予召毁故作此解之 其一
邹元标（明代）

一入云山百念轻，蒲团坐破竟无生。碧潭深处藏名好，纵是孤寒梦亦清。
用长儿韵谢黄长孺酒
陈著（宋代）

薄俗方沈溺，亲情自酌斟。
雨声书屋冷，春意酒杯深。
危世不多话，醉中时一吟。
明年如老健，此会得重寻。
初六日将辞诸营而去
金和（清代）

旁观不觉举棋频，枭鸟声多渐惹瞋。吾舌能令金马泣，军心只似木鸡驯。

侯嬴有剑难从死，伍员无箫欲救贫。徒赚北堂占鹊报，猜儿已作后车人。
东阳方韶卿惠古意七篇久不得和五月二十六日
戴表元（宋代）

营营寄巢蜂，白书争空花。
跋跋缘壁虫，喧飞乱如麻。
譬如恶俗士，便不挥鞭挝。
桐君何处来，隔壁闻瓠巴。
岁暮感怀
张学象（清代）

缉柳编蒲志苦辛，半生多难已忘身。橘林乏实供饘粥，突舍无忘荐藻蘋。

空羡田真兄弟乐，堪怜任昉子孙贫。一函遗草谁为达，检得徒令泪满巾。
庆元二年皇后册宝十三首
佚名（隋代）

翚珩焕采，赵节风韶。
陟降墄陛，奉将英瑶。
辟道承薰，婝行扬翅。
是敬是祗，德音也昭。
秋夜思归
耿湋（唐代）

来时犹暑服，今已露漫漫。多雨逢初霁，深秋生夜寒。

投人心似切，为客事皆难。何处无留滞，谁能暂问看。
训蒙绝句 其二
朱熹（宋代）

莫道公私未判然，自忧一日用功难。便随明处猛分摆，志在希颜即是颜。
和自然
释绍嵩（宋代）

南北三年一解携，曾书蕉叶寄新题。
知渠已富江山句，英誉自成桃李蹊。
坡底诗人梅底醉，云间秋雁水间楼。
千岩万壑时相忆，迢递寻君梦不迷。
轿中风翻书卷
杨万里（宋代）

挟册登车强出山，展来未读眼先昏。无端又被春风妒，叶叶吹开更揭翻。
别龙安
释德洪（宋代）

朅来幕阜峰前寺，弥勒同龛两见秋。今日他山生远念，何年此地复重游。

主人有道忘欣厌，闲客无求任去留。索纸题诗聊赠别，更哦江海一沙鸥。
通守黄子说解印造朝之日江梅辄花天其或者以相行色耶取风人托物之义赋诗饯别致缱绻意
史弥宁（宋代）

鹓甃霜明欺晓色，一笑巡檐梅摘索。犯寒小队出郊坰，攀折南枝饯行客。

此客端的梅样清，秋水为神月为魄。瑶葩粲日耿林园，玉树凌空挺标格。

悬知仙种出闽峤，分得幽姿来楚泽。蘼芜蘅芷逊孤芳，万绿千红俱避席。

共惟别驾东閤郎，战退膏粱凛冰檗。流传好语到前村，是谁不道君清白。

手调金鼎升庙廊，稳继大门名烜赫。朅来得此岁寒友，气味深长殊莫逆。

相期嚼蕊吐瑰词，更拟浮香醉琼液。天飙吹起朝玉皇，香案前头颜咫尺。

回班烂熳赏西湖，不妨频著孤山屐。明朝风月半凄凉，老我沧浪尚萍迹。

满城稚耋重相思，江路攀辕累千百。归骢蹋雪度关山，有句先春寄来驿。
总颂
释师体（宋代）

释迦观音，文珠普贤。
蓦鼻牵来，作一串穿。
横拖倒拽，痛报深冤。
弥天罪过，一任流传。
答重阳
韦应物（唐代）

省札陈往事，怆忆数年中。一身朝北阙，家累守田农。

望山亦临水，暇日每来同。性情一疏散，园林多清风。

忽复隔淮海，梦想在沣东。病来经时节，起见秋塘空。

城郭连榛岭，鸟雀噪沟丛。坐使惊霜鬓，撩乱已如蓬。
落花
释智圆（宋代）

花开花落尽由风，数日荣衰事不同。
庭下晚来犹可翫，绿苔芳草缀残红。
夜游宫 偕董琴南、费新桥两同年泛舟西湖，时琴南赴云南任，新桥亦将入都
周之琦（清代）

一棹停云乍合。况胜赏、韶春时节。有约逋梅须共折。

鹤巢边，冷清清，千片雪。

绿醑兰言接。胜尺素、遥传天末。去燕来鸿休怅别。

指心期，但相看，湖上月。
句 其三
李元亮（宋代）

可怜三万六千日，长做东西南北人。
秋​水​(节​选)
庄子（先秦）

秋水时至，百川灌河。泾流之大，两涘渚崖之间，不辩牛马。 于是焉，河伯欣然自喜，以天下之美为尽在己。顺流而东行，至于北海。东面而视，不见水端。于是焉，河伯始旋其面目，望洋向若而叹曰：“野语有之曰：‘闻道百，以为莫己若’者，我之谓也。且夫我尝闻少仲尼之闻，而轻伯夷之义者，始吾弗信，今我睹子之难穷也，吾非至于子之门，则殆矣，吾长见笑于大方之家。”

北海若曰：“井蛙不可以语于海者，拘于虚也；夏虫不可以语于冰者，笃于时也；曲士不可以语于道者，束于教也。今尔出于崖涘，观于大海，乃知尔丑，尔将可与语大理矣。天下之水，莫大于海。万川归之，不知何时止而不盈；尾闾泄之，不知何时已而不虚；春秋不变，水旱不知。此其过江河之流，不可为量数。而吾未尝以此自多者，自以比形于天地，而受气于阴阳，吾在天地之间，犹小石小木之在大山也。方存乎见少，又奚以自多！计四海之在天地之间也，不似礨空之在大泽乎？计中国之在海内不似稊米之在大仓乎？号物之数谓之万，人处一焉；人卒九州，谷食之所生，舟车之所通，人处一焉。此其比万物也，不似豪末之在于马体乎？五帝之所连，三王之所争，仁人之所忧，任士之所劳，尽此矣！伯夷辞之以为名，仲尼语之以为博。此其自多也，不似尔向之自多于水乎？”
送汪庭芝高士如严州
方回（元代）

四海无家只一身，桐江西上访仙真。
七年太守吾聊尔，况汝穷山管道人。
临江仙（赠送）
苏轼（宋代）

诗句端来磨我钝，钝锥不解生芒。欢颜为我解冰霜。酒阑清梦觉，春草满池塘。
应念雪堂坡下老，昔年共采芸香。功成名遂早还乡。回车来过我，乔木拥千章。
道边竹
曾丰（宋代）

腾身已往化为龙，未化先拔济物功。
六月乾坤尘扑火，行人无个不清风。
送酒与莆萄与来石门
陈著（宋代）

山泉酿出苦醅硬，野蔓生来酸子圆。
此味不投甜世界，遣教参透石翁禅。
送化士
释子淳（宋代）

春云不世情，滋泽兴还普。
从龙向海飞，散作人间雨。
幽洞无门任卷舒，悠悠莫忘青山父。
赠别 其一
吴惟信（宋代）

歌楼回首已茫然，手托蓬窗夜不眠。月色水光摇荡处，鸳鸯飞过别离船。
还山杂咏二首 其一
钦义（明代）

净扫松门坐绿苔，水声逗石响奔雷。忽惊野鹿驱烟过，又见昏鸦驾日回。

曲木全支衰草住，矮檐半向夕阳开。山林未乏忘形友，日与孤云自往来。
菩萨峰（用周美成韵）
卢炳（宋代）

而今怕听相思曲。多情蹙损眉峰绿。惜别上扁舟。望穷江际楼。

峰笺封了发。为忆人如雪。离恨写教看。休令盟约寒。
甘露寺
赵公豫（宋代）

名山城北峙，突兀到清虚。刹踞飞云上，僧从绝顶居。

江涛声断续，松柏势扶疏。晤对忘人世，登临意自如。
菩萨蛮·宿水口
洪瑹（宋代）

断虹远饮横江水，万山紫翠斜阳里。
系马短亭西，丹枫明酒旗。
浮生常客路，事逐孤鸿去。
又是月黄昏，寒灯人闭门。
甲午秋作四壁绝题窗间
刘宰（宋代）

明时一士不遐遗，臣子宁才盍自知。
骑马趋朝常处士，几人笑诵醉翁诗。
清明日侍亲舆游海云寺四首
程公许（宋代）

和风酽日又清明，茶事惊呼探火新。
整顿安舆扶鹤骨，晴效满意赏青春。
泸帅曹太博
魏了翁（宋代）

荔香摇艇下泸川，自别君侯十八年。尉我调饥刻为岁，争如两日往南田。
和小雨
张耒（宋代）

入夜雨声急，坐愁衾枕单。
春归千里恨，梦断五更寒。
遣兴芳樽满，惊心节物残。
山城近野水，半夜有归翰。
再过苦竹饭于寺前客邸
李之仪（宋代）

隼旟歌呼引红妆，花帽追随入醉乡。今日再来如断梦，主人依旧进黄粱。
魏彦诚挽诗三首 其三
洪适（宋代）

昔年同揽辔，累日到门阑。题竹飞松管，观鱼走玉槃。

著鞭颜有愧，推毂力何难。翻坐葭莩累，尘凝贡氏冠。
同师川至李氏涵虚阁
洪刍（宋代）

阑暑追凉得佳处，笋舆乘兴入蒿蓬。乍停西岭三秋雨，得借东湖一曲风。

江上帆樯来雉堞，波间荷芰没凫翁。后车孺子贤孙在，吊古徘徊返照红。
偈颂八十五首
释妙伦（宋代）

小鱼吞大鱼，尾巴露一橛。
渔翁醉不知，空把丝纶掣。
怀古题雪十首
方凤（宋代）

朔风琼粉如筛堕，四望民居绝烟火。路无行踪门反关，珍重先烟独僵卧。

洛阳令尹举孝廉，三冬喜爱照河南。有志何妨屡迁擢，要以清操除奸贪。
溪上见梅
沈与求（宋代）

晴溪涨渌如阴苔，晴山插影相低回。画船叠鼓顺流下，波光浩荡征帆开。

滩萦岸缭柂牙转，水石相激如奔雷。须臾已复过绝壁，归路渐近严陵台。

山重溪复境弥迥，暗香忽自空中来。日斜正见丛棘外，炯炯疏片飘寒梅。

槎牙一种独愁绝，含情不语明岩隈。凌波疑是水仙出，缟衣素质行徘徊。

下窥清浅一笑粲，坐使凡卉俱尘埃。山谷之儒已臞甚，龟肠鹤骨世所咍。

相逢顿觉百忧释，不嫁春风谁与媒。舟行易远空回首，角声吹梦心悠哉。
任洛阳丞请告一首
韦应物（唐代）

方凿不受圆，直木不为轮。揆材各有用，反性生苦辛。

折腰非吾事，饮水非吾贫。休告卧空馆，养病绝嚣尘。

游鱼自成族，野鸟亦有群。家园杜陵下，千岁心氛氲。

天晴嵩山高，雪后河洛春。乔木犹未芳，百草日已新。

著书复何为，当去东皋耘。
武陵春晓曲
张天英（元代）

武陵春晓花冥冥，渔歌兰枻摇残星。
溪涵山气绿如酒，幽禽啼破松烟青。
天上时闻凤凰曲，金门飞梦人初醒。
长啸银台月将落，空翠著衣香雾薄。
忽见安期蓬海东，剑佩从风降玄鹤。
阳乌衔火悬扶桑，袖卷红云朝帝旁。
手揽龙车睹天光，下视蚁国空千霜。
次韵王解王赁地筑屋
陈造（宋代）

饥麟不落毛，士生常百忧。
何人金为埒，振客不待求。
之子磊磈金，贮书不贮愁。
焉知奉二老，百指借岸舟。
方耐冷侵骨，未暇吟掉头。
目前帡幪托，忽於温饱谋。
诗来愬穷状，读想寒飕飕。
我亦寄别巢，其拙真病鸠。
每惭乌所瞻，更羡莺出幽。
君看沉沉者，生不谭轲丘。
可食忘嗟来，至宝忌暗投。
天地吾蘧庐。此理君信不。
为亲傥可屈，三返无宜休。
杨氏之子
刘义庆（南北朝）

梁国杨氏子九岁，甚聪惠。孔君平诣其父，父不在，乃呼儿出。为设果，果有杨梅。孔指以示儿曰：“此是君家果。”儿应声答曰：“未闻孔雀是夫子家禽。”
如梦令
贺铸（宋代）

罗绮丛中初见。理鬓横波流转。半醉不胜情，帘影犹招歌扇。留恋。留恋。秋夜辞巢双燕。
公宴诗
阮瑀（魏晋）

阳春和气动。贤主以崇仁。
布惠绥人物。降爱常所亲。
上堂相娱乐。中外奉时珍。
五味风雨集。杯酌若浮云。
永宁庵
丘葵（宋代）

路入永宁方午阴，禅师聊复坐沉吟。
欲将门外葫芦水，倒作田间三日霖。
与欧阳询互嘲 其一
长孙无忌（唐代）

耸膊成山字，埋肩不出头。谁家麟角上，画此一猕猴。
别王叔俨
阳枋（宋代）

会得个中无两重，笑棚傀儡虚拈弄。水云佳处看回来，少听痴人多说梦。
乌府抡才
唐璧（明代）

妙龄秀发多文采，一上乌台众惊骇。温温美玉来昆山，煜煜明惊出沧海。

绣衣使者贤有司，一见至宝誇神骓。当时鏖战棘闱里，魁南省者非君谁。
次韵周秀实七夕
刘才邵（宋代）

云间素月若飞来，半镜携归共挂台。星渚桥成仙步隐，玉箫声断晓风哀。

曾向兹辰曝图籍，还思延阁敌蓬莱。谁怜点鬓吴霜重，酒母分沾助把杯。
寿道民祁太翁
彭焻（明代）

双辉日月正高悬，梁孟齐眉亦后先。灵椿一株尚未老，丹桂五色相鲜妍。

欲倩辋川进图画，聊向诗中传画意。城南甲第寿星明，阉著复为祁午至。

时当雷静昼夜分，我亦近公芳诞辰。贺公已列耆英会，子瞠若后愧罔闻。

昔有十郎公不让，俨称谬推予少长。伯仪叔侃俱兰盟，季僖吾弟忝函丈。

三代之德我熟知，满前朱紫更荣施。百千万亿今兹始，九如五福无异辞。

自古长生有秘授，玉浆金液称不朽。定知柱下再传公，许予望气与之否。
怀唐于野
冯云骧（清代）

唐生甘石隐，高卧大江秋。片月依莲社，孤云隐竹楼。

烟花六代渺，诗卷万年愁。徙倚层楼晚，云横白鹭洲。
京都怀双亲诞 其一
欧阳建（魏晋）

赚我平生识一丁，故园动隔八千程。四时恰好中秋景，二老方千此际生。

春酒介眉惭古意，秋花盈眼荡金城。蟠桃欲仗西王母，青鸟殷勤为寄声。
八月十七日扁舟渡钱塘江 其一
沈与求（宋代）

一言初欲寤明君，去矣终缘丞相嗔。凫雁江湖真我辈，龙蛇山相定何人。

市中未识冯延寿，门外已呼祁孔宾。尚有忧时心未歇，西风吹泪湿纶巾。
水调歌头 其八 送西樵合老
夏言（明代）

朝回望行盖，离思绕江关。正喜云龙相聚，公去岂心安。

莫学尧夫康济，且辨杜陵药饵，聊选马卿还。底须访仙灶，自有活人丹。

问年龄，才五十，未衰残。况有九重眷注，能便早投闲。

从古圣君难遇，海内苍生无数，犹未免饥寒。相看临潞水，有梦到樵山。
山居八咏 其四
常达（唐代）

西来真祖意，祗在见闻中。寒雁一声过，疏林几叶空。

心闲怜水石，身老怯霜风。为报参玄者，山山月色同。
南乡子 观云
宋褧（元代）

绀碧峙晴空。态度分明巧不同。櫑具神君，三四辈乘龙。

冠佩翱翔赴紫宫。

楼观远玲珑。舞凤蹲猊刻镂工。一笑斜川，痴老子奇峰。

便入南窗诗句中。
寄德聪师
释智圆（宋代）

古院稽山下，幽栖厌客寻。
机心禅外尽，诗思病来深。
缾水寒澌结，杉风晚磬沉。
他时若招隐，香火继东林。
题宝方洞
汪立中（宋代）

篮舆郊上绿阴迷，七十一峰云际齐。
我住四窗夸胜境，今观八洞恍真棲。
碧簪挺特地如拔，乳宝玲珑步可携。
千里客愁为销尽，茶香书外好莺啼。
耿嵩阳先生邀同刘子维郭渭石耿孝标游龙潭
窦克勤（清代）

携手中林去，潭看第几重。悬崖流日影，飞瀑润嵩峰。

雷雨时交至，烟霞忽半封。山中多变化，疑是护潜龙。
小重山
赵蕃（宋代）

之际，可令歌以酹我否

何地无溪祗欠人。有翁年八十，住其滨。直钩元不事丝缗。优游尔，聊以遂吾身。

陶令赋归辰。未尝轻出入，犯风尘。江洲太守独情亲。庐山醉，谁主复谁宾。
送莲社陆道师归镜湖别业
张羽（明代）

一锡横飞下镜湖，头颅老去世缘疏。
庭栽竹少堪容鹤，池种莲多不碍鱼。
满室香云经尽后，半窗明月定回初。
陶潜懒入东林社，在在青山可结庐。
山居和韵八首
陈勋（清代）

编篱插棘补颓垣，颇笑山翁事亦繁。
果熟老猿窥树惯，禾收寒雀上厅喧。
贪杯往往逢狂客，<疒卑>膝时时著稚孙。
旧日列侯今是梦，种瓜犹拟学青门。¤
德清龟溪
孙觌（宋代）

崩云四合千嶂重，奔电一掣十里红。土囊叱吸万窍风，江翻石里昏相蒙。

疾雷破柱鞭老龙，百贾颠沛市井空。银河倒倾千丈谼，鱼鳖欲取山为宫。

洪涛舂天怒相攻，大舸吹簸如飞蓬。醉卧掀舞一叶中，洗我云梦芥蒂胸。

忽然变灭何匆匆，雷公收声电改容。霞舒雾卷萦长虹，绀碧万顷磨青铜。

溪边结网南巷翁，白发黄馘射两瞳。赤鳞腾出无留踪，刻舟求剑何时逢。
湖村春兴
陆游（宋代）

桑柘相望雨露新，桃源自隐不缘秦。
稻陂正满初投种，蚕子方缘未忌人。
酒借鹅儿成浅色，鱼凭云母作修鳞。
赛神归晚比邻醉，一笑犹关老子身。
次程平叔韵二首
陈造（宋代）

诗情对景可胜长，酒与鹅儿闹嫩黄。
忠贯主人真好事，肯来訾省沈东阳。
东窗
陆游（宋代）

才薄常为世俗轻，还山力不给躬耕。
即今赢得都无事，袖手东窗听雨声。
陈体仁以心清闻妙香作诗惠末利花香次韵为谢 其四
洪适（宋代）

英英末利花，素蕤馥清晓。谁将煮水沉，采撷得奇妙。

吾非范蔚宗，品题能了了。杂佩愧报酬，芜音发嘲笑。
柬朱伯徽 其二
汪广洋（明代）

隐君缚屋万山幽，一日不见如三秋。闭门高枕了世事，肯信人间有列侯。
和余庆长老春十首 其二
释德洪（宋代）

叶欲藏禽花没腰，春愁叠叠觉难消。碧云新月谁梳鬓，翠浪柔风自织绡。
王郡丞有赠未答旋复惠酒并谢
卢龙云（明代）

驱车前后出金台，天末萍踪并傥来。官冷未应徒伏枕，公馀差傥慰衔杯。

亭因好事相携酒，我亦怀人姑酌罍。莫怪诗情太寥寂，苦无头上雨云催。
宫词 其四十
张公庠（宋代）

清晓传宣赐御题，日华初动露华晞。集英殿上天香散，飞入千人白纻衣。
送客归闽
张弼（明代）

白雁风高秋气凉，画船渺渺旆央央。张翰江上莼偏美，陶令篱边菊正香。

稽首不胜恩浩荡，推冠一任鬓沧浪。何时骑马来寻访，榄叶阴中吸荔浆。
自讼
华岳（宋代）

我生素不事诙谐，檐板方头唤不回。
遇事岂容无正论，济时未不有长材。
头虽五鼎不辞剑，口恐三缄合用枚。
不是生平太刚介，有如踪迹尚尘埃。
风入松·桂
吴文英（宋代）

兰舟高荡涨波凉。愁被矮桥妨。暮烟疏雨西园路，误秋娘、浅约宫黄。还泊邮亭唤酒，旧曾送客斜阳。
蝉声空曳别枝长。似曲不成商。御罗屏底翻歌扇，忆西湖、临水开窗。和醉重寻幽梦，残衾已断熏香。
迈陂塘 辛酉初夏，将买骑北行，寄别禾中朋好
龚翔麟（清代）

甚匆匆、兰长笋老，残春暗里偷换。梦魂只道吴根近，万柳千亭遮遍。

寻不见。那一日、吹香嚼蕊晴湖面。江桥朱板。有多少堆蓑，鸭头燕尾，未解载情返。

纤离马，𩍐影鞭丝鞯汗。秣陵又别吟伴。东齐北蓟重重驿，无那签程更远。

逢花店。纵抛尽、囊钱难买乡园馔。小轮轻线。好待我红秋，藤桡划水，来泊韭溪岸。
徐献仲挽词
张纲（宋代）

一尊相别未经时，情话如今忍复思。老去交亲能有几，年来怀复更谁知。

溪桥路断秋风急，香火庭空晓日迟。三尺孤坟闭千古，伤心东望涕交颐。
雨夜
赵作舟（清代）

疏雨潇潇响乱蛩，回肠曲曲转无从。书来鸿雁家千里，梦入乡山路万重。

意气未随金共尽，风尘那复玉为容。不堪伏枕秋声外，听遍南楼五夜钟。
朝中措 其四
陈三聘（宋代）

草堂春过一分馀。幽事酒醒初。琴调细鸣焦木，矢声不断铜壶。

关心药裹，忘年蓑笠，自著潜夫。雨后长镵东麓，月明短艇西湖。
妫蜼子歌为王宗常赋
高启（明代）

妫蜼子，乃是轩辕之裔，虞鳏之孙。
混沌既死一万季，独抱大存，窃伏在草野，冥心究皇坟。
蚤逢三光五岳之气、乍分裂，天狼下地舐血流浑浑。
鹿走秦中原，蛇斗郑国门。
俎豆弃草莽，干戈欻崩奔。
妫蜼子，便欲东游渡弱水，沐发沧海朝阳盆。
又欲西行沂河汉，逾昆仑。
山横川阻，两地俱不可以往兮，归来掩户卧旦昏。
莳黍一区，注醪一樽。
妻给井臼，儿收鸡豚。
不诘曲以媚俗，不偃蹇而凌尊。
作为古文词，言高气醇温。
手提数寸管，欲发义理根。
上探孔孟心，下吊屈贾魂。
其质耀金石，其芳吐兰荪。
叩虚答有响，斫险成无痕。
陆珍杂水怪，变状弗可论。
几年兀兀不肯出，坐待真主应运九五开乾坤。
鹤书自天来，幽隐初见拔。
使者远造庐，鸡鸣起膏辖。
兴纂金匮编，尚书为给札。
奸魂泣幽冢，下恐遭诛杀。
书成一代进紫宸，鸾旗羽卫夹陛陈。
閤门导谒称小臣，麻衣不脱拜圣人。
捧函近前殿，龙颜喜回春。
敕赉内帑之金与绮段，其文织作银麒麟。
蒙恩乞还家，以奉白发亲。
戴古弁，垂长绅，自号山泽之臞民。
妫蜼子，幸际明良时无为，寂默坐老东海湄。
青丘有客钝且痴，与汝欲结同襟期。
左鼓清瑟，右吹鸣篪，作歌共祝天子寿，五风十雨，万国
赤子同熙熙。
寄题荣州祖元大师此君轩
黄庭坚（宋代）

王师学琴三十年，响如清夜落涧泉。
满堂洗尽筝琶耳，请师停手恐断弦。
神人传书道人命，死生贵贱如看镜。
晚知直语触憎嫌，深藏幽寺听钟磬。
有酒如渑客满门，不可一日无此君。
当时手栽数寸碧，声挟风雨今连云。
此君倾盖如故旧，骨相奇怪清且秀。
程婴杵臼立孤难，伯夷叔齐采薇瘦。
霜钟堂上弄秋月，微风入弦此君悦。
公家周彦笔如椽，此君语意当能传。
官梅亭
吴渊（宋代）

畴昔花前屡举觞，重来鬓发已苍苍。未容篱菊成归隐，且向官梅作醉乡。

每约松篁坚岁晚，肯随桃李竞春芳。东风二月无人惜，片片霏霏雪自香。
嘉弟久不见至
文彭（明代）

出门闻说是新春，寄得书来又未真。消息参差无可问，梦魂颠未有时亲。

老年兄弟情偏重，薄命功名晚未伸。忽尔秋风又将至，时时翘首潞河津。
送宣使蒋槃归寄江西省郎中颜希古 其四
吴当（元代）

吾庐华盖下，乔木白云边。每忆秋风鲙，常怀雪夜船。

传烽今四野，飞檄已三年。亦有平安问，烦君万里传。
宿翠岩寺呈马彦若徐师川
洪刍（宋代）

不到翠岩如许久，朅来聊复破春愁。已闻高士徐孺子，更约平生马少游。

梦里钟声惊客枕，静中玉子落纹楸。非关风雨留连我，要作山间十日留。
忆斋中二首 其二
朱熹（宋代）

蟋蟀乱秋草，故园风露深。何因不归去，坐使百忧侵。
杂感
陆游（宋代）

买马当可乘，筑舍当可居；快马多覆败，杰屋鬼所狙。
徒行与露坐，安稳无後虞。
所以古达人，秋风忆蓴鲈。
送邢子强还洛
晁说之（宋代）

行乐洛城为第一，蹔劳使节持还家。
桥头铺遍中秋月，楼上吹还九日花。
谁听高谈擒虎豹，且容浊酒傲烟霞。
从君一笑知无分，短发长途倍叹嗟。
归途
赵蕃（宋代）

篮舆伊轧又前村，何许风来洗睡昏。
木落尽还山面目，旱深穷见水根源。
相逢负担皆征利，难觅隐居躬灌园。
归路苦长行易倦，断鸦残月记松门。
木渎八景 其八 胥浦澄霞
徐庸（明代）

胥浦红霞照碧流，夕阳影里衬渔舟。望来不异天孙锦，一幅鲜明晚未收。